ORDE do 28 de febreiro de 2007 pola que se convocan bolsas para o fomento da actualización e innovación docente e da converxencia no Espazo Europeo de Educación Superior para o profesorado das universidades do sistema universitario de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 08/03/2007

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 xaneiro de 1988, DOG do 17 de febreiro de 1988), transferiulle á Comunidade Autónoma de Galicia competencias en materia de universidades. Estas competencias foron asumidas pola comunidade autónoma e asignadas á Consellería de Educación polo Decreto 62/1988, do 17 de marzo (DOG do 8 de abril).
A Lei 11/1989, do 20 de xullo (DOG do 16 de agosto), de ordenación do sistema universitario de Galicia, determina a constitución do sistema universitario de Galicia con tres universidades: a Universidade de Santiago de Compostela, a Universidade da Coruña e a Universidade de Vigo.
O artigo 2 da Lei orgánica 6/2001, do 21 de decembro, de universidades (BOE do 24 de decembro), establece que a selección, formación e promoción do persoal docente de cada universidade é competencia da universidade, dentro da súa autonomía. Deste xeito, póñense en marcha accións que favorezan a calidade da docencia das ensinanzas autorizadas e efectivamente xa implantadas a través do contacto con profesores doutras universidades.
Un dos factores clave en que pivota o éxito da converxencia no Espazo Europeo de Educación Superior é a formación e actualización do profesorado universitario. As investigacións educativas, as normativas actuais en materia de política docente universitaria e as directrices e metodoloxías docentes que haberán de levarse a efecto, buscan, entre outras, un novo concepto de aprendizaxe, novas competencias, novas metodoloxías con implicacións de cambio para as funcións docentes do/a profesor/a universitario/a, o achegamento entre o profesorado e o alumnado, un aumento na calidade do ensino e dos seus resultados, unha mellora substantiva do proceso de comunicación do coñecemento e unha potenciación, en extensión e calidade, da acción titorial do profesorado.
Tales accións pasan, necesariamente, pola existencia de plans de formación do profesorado e un apoio decidido á innovación docente.
No proceso de formación do profesorado universitario véñense investindo importantes esforzos para acadar excelencia nas compoñentes disciplinar e
investigadora. En cambio, os esforzos institucionais para fomentar a innovación docente, a formación didáctica e metodolóxica, o uso avanzado de tecnoloxías da información na docencia ou o coñecemento estrutural e normativo da propia institución universitaria, entre outros, son moito máis recentes.
Froito da experiencia de anos anteriores, das suxestións feitas polas propias universidades e da comisión nomeada para o efecto, procésese a convocar bolsas orientadas á actualización do profesorado universitario co fin de mellorar a calidade da súa docencia.
Trátase de executar accións que cumpran os marcos legais establecidos polo noso ordenamento e que contribúan a mellorar a calidade do sistema universitario de Galicia, apoiando a actualización e renovación metodolóxica do profesorado universitario da comunidade autónoma co fin de promover a súa excelencia académica.
Polo que antecede, esta consellería
DISPÓN:
Artigo 1º.-Finalidade e obxecto.
Convócanse, en réxime de publicidade, obxectividade e concorrencia competitiva, bolsas para contribuir á actualización e formación do profesorado das universidades do sistema universitario de Galicia, favorecendo a mobilidade do profesorado a centros e universidades situados fóra do ámbito da Comunidade Autónoma de Galicia, de maneira que poida cubrir as necesidades formativas coas que se pode atopar na súa traxectoria profesional, adquirindo unha formación que contribúa á mellora da calidade da súa docencia universitaria e das aprendizaxes dos seus estudantes.
Neste sentido, serán subvencionables aquelas estadías coas que se pretenda adquirir e actualizar competencias para a incorporación das tecnoloxías da información e comunicación na docencia e nas prácticas educativas (e-learning, blended learning-combinación de formación presencial e virtual-, xestión de cursos en web, etc.), competencias en xestión universitaria, metodoloxías didácticas e innovadoras, novas formas de titoría e orientación ao alumnado, e todas aquelas outras destinadas a promover prácticas docentes innovadoras.
Artigo 2º.-Orzamento.
Para a concesión destas axudas destinarase a cantidade total de 47.575 euros, que se financiarán con cargo á aplicación orzamentaria 09.04.422C.480.1 dos orzamentos xerais da Comunidade Autónoma de Galicia para o ano 2007, aprobados pola Lei 14/2006, do 28 de decembro. Este importe poderá ser ampliado en función das dispoñibilidades orzamentarias sen que iso dea lugar á apertura dun novo prazo de presentación de solicitudes, salvo indicación expresa en contrario na orde que se publique para o efecto.
Artigo 3º.-Beneficiarios/as.
Estas bolsas poderán ser solicitadas por todos os/as profesores/as que pertenzan a algunha das tres universidades da Comunidade Autónoma de Galicia, teñan dedicación a tempo completo e posúan unha antigüidade mínima de 4 anos na docencia universitaria.
Artigo 4º.-Período de aproveitamento.
A duración das estadías deberá ser como mínimo de 1 mes e como máximo de 3 meses, e deberán ser realizadas durante o período comprendido entre o 1 de xaneiro e o 15 de novembro de 2007.
Artigo 5º.-Contía das bolsas.
O importe de cada bolsa non poderá superar os 1.800 euros mensuais segundo a duración e lugar en que se vai realizar a estadía e a antigüidade como docente. No caso de que a estadía sexa superior a un mes e inferior a dous meses, considéranse os meses de 30 días. A cantidade correspondente por día sería 1/30 da contía mensual.
Artigo 6º.-Solicitudes.
a) As solicitudes, segundo o modelo ED413A que se publica como anexo a esta orde, presentaranse no rexistro xeral da Consellería de Educación e Ordenación Universitaria ou por calquera das formas previstas no artigo 38.4º da Lei 30/1992, do 26 de novembro, de réxime xurídico da administración pública e procedemento administrativo común. Se no uso deste dereito a solicitude é remitida por correo presentarase en sobre aberto, para que sexa datada e selada polo funcionario de Correos antes de que proceda á súa certificación.
b) As solicitudes deberán ir acompañadas da seguinte documentación:
1. Copia do DNI.
2. Certificación dos servizos docentes universitarios expedido pola universidade correspondente, facendo constar a totalidade dos servizos prestados ata o último día do prazo de presentación de solicitudes.
3. Memoria que inclúa os seguintes elementos:
-Interese da estadía para a actividade docente do/a solicitante e elementos que pretende incorporar ou modificar da súa práctica docente.
-Plano de traballo en que se faga constar o calendario de actividades previstas.
-Metodoloxía docente, estratexias de aprendizaxe do/a alumno/a, plan de traballo do/a alumno/a e avaliación dos procesos e resultados da aprendizaxe que constan na/s guía docente ou programa/s da/s materia/s que imparte e na/s que desexa innovar.
4. Guía/s docente/s ou programa/s da/s materia/s.
5. Carta de invitación do centro onde se vai realizar a estadía traducido nalgunha das linguas oficiais da comunidade autónoma.
6. Informe do/a director/a do correspondente departamento en que se xustifique, nos termos establecidos no artigo 1º desta convocatoria, o interese ou necesidade desa estadía para o departamento.
7. Declaración xurada de todas as bolsas solicitadas ou concedidas para o mesmo concepto das distintas administracións públicas competentes ou outros entes públicos ou privados.
8. Documento facilitado pola entidade bancaria a nome do/a interesado/a, en que conste o código conta cliente.
c) O prazo de presentación de solicitudes será de 31 días naturais contados desde o día seguinte da publicación da presente convocatoria no Diario Oficial de Galicia.
Artigo 7º.-Tramitación.
Os servizos da Dirección Xeral de Ordenación e Calidade do Sistema Universitario de Galicia comprobarán que todas as solicitudes reúnen os requisitos establecidos nesta orde e exporase a lista de solicitudes admitidas e excluídas, sinalando, se é caso, as causas de exclusión, nos taboleiros de anuncios da Consellería de Educación e Ordenación Universitaria, nas delegacións provinciais, nas vicerreitorías de profesorado das universidades galegas e na internet no enderezo
http://www.edu.xunta.es/portal/index.jsp.
Esta lista estará exposta do 11 ao 21 de abril de 2007, ambos os dous inclusive, podendo os/as interesados/as, durante ese mesmo prazo, formular reclamación para emendar erros e falta de documentos, ante a Dirección Xeral de Ordenación e Calidade do Sistema Universitario de Galicia, achegándo, se é o caso, a documentación necesaria. Transcorrido este prazo sen que se emenden as causas de exclusión consideraráselle desistido/a da súa solicitude, e procederase ao seu arquivo de acordo co establecido no artigo 71 da Lei 30/1992.
Artigo 8º.-Comisión de avaliación, criterios de selección e proposta de resolución.
A selección dos/as candidatos/as será realizada por unha comisión de avaliación integrada por tres representantes da Dirección Xeral de Ordenación e Calidade do Sistema Universitario de Galicia, dos que un deles actuará como presidente/a e outro/a como secretario/a con voz e voto, e os/as vicerreitores/as competentes na materia das tres universidades galegas. En caso de empate, decidirá o voto de calidade do/a presidente/a.
Se, por calquera causa, no momento en que a comisión avaliadora teña que examinar as solicitudes, algún ou algunha dos/as compoñentes non puidesen asistir, será substituído/a pola persoa que para o efecto se nomee. O dito nomeamento deberá recaer noutra persoa da dirección xeral ou da universidade correspondente, en virtude da súa representación.
Entre todos/as os/as solicitantes que cumpran os requisitos establecidos na convocatoria e teñan a documentación completa no prazo sinalado a comisión avaliadora elaborará a relación de beneficiarios que recibisen unha axuda económica de acordo coa seguinte prelación: anos de servizos docentes universitarios prestados e non ter sido beneficiario dalgunha axuda de similares características convocadas pola Xunta de Galicia, tendo en conta o establecido no artigo 10º desta convocatoria.
a) Por cada ano de antigüidade como docente: 10 euros.
b) Contía por mes de estadía: mínimo 100 euros, máximo 500 euros.
c) En función do lugar en que se vai realizar a estadía:
-En España/Portugal: mínimo 100 euros, máximo 400 euros.
-Resto países europeos: mínimo 150 euros, máximo 500 euros.
-Resto países: mínimo 200 euros, máximo 700 euros.
Efectuada a selección pola comisión esta elevará, a través da Dirección Xeral de Ordenación e Calidade do Sistema Universitario de Galicia, un informe-proposta á conselleira de Educación e Ordenación Universitaria quen emitirá resolución.
Artigo 9º.-Resolución.
A resolución de concesión das bolsas publicarase no Diario Oficial de Galicia e tamén na páxina web oficial da Consellería de Educación e Ordenación Universitaria, mediante relación nominal dos/as beneficiarios/as e suplentes.
As solicitudes non incluídas na resolución de concesión entenderanse denegadas ou desestimadas e publicaranse no taboleiro de anuncios da Consellería de Educación e Ordenación Universitaria e na páxina web mencionada, coa indicación expresa dos motivos de denegación, de conformidade co artigo 54 da Lei 30/1992, do 26 de novembro, de réxime xurídico das administracións públicas e do procedemento administrativo común.
As renuncias que se produzan poderán ser substituídas de acordo coa lista de suplentes que se estableza na citada resolución.
Os/as solicitantes denegados/as ou desestimados/as poderán recuperar a documentación presentada no prazo de dous meses a partir da publicación da concesión da bolsas no Diario Oficial de Galicia.
Contra esta resolución, que esgota a vía administrativa, os/as interesados/as poderán interpoñer recurso potestativo de reposición ante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de conformidade co artigo 20 da Lei 29/1998, do 13 de xullo, reguladora da xurisdición contenciosa-administrativa.
Para os efectos establecidos no artigo 42.2º da Lei 30/1992, do 26 de novembro, modificada pola Lei 4/1999 (BOE nº 12, do 14 de xaneiro), de réxime xurídico das administracións públicas e do procedemento administrativo común, e do Decreto 287/2000, do 21 de novembro, polo que se desenvolve o réxime de bolsas e subvencións públicas da Comunidade Autónoma de Galicia, o prazo máximo para resolver as solicitudes correspondentes ás accións especificadas nesta orde será de seis meses, contados a partir do día seguinte da publicación da convocatoria no Diario Oficial de Galicia, producindo efectos desestimatorios a falta de resolución.
Artigo 10º.-Incompatibilidades.
Estas bolsas son incompatibles co aproveitamento de calquera tipo de bolsas ou axudas para o mesmo fin e polo mesmo período de tempo financiadas con fondos públicos ou privados.
Non poderán beneficiarse destas bolsas aqueles solicitantes que, nos últimos cinco anos, desfrutaron dalgunha bolsas ou axuda de similares características convocadas pola Xunta de Galicia.
Artigo 11º.-Xustificación e pagamento.
No prazo de 10 días naturais desde o remate da actividade ou desde a publicación da resolución de concesión, no caso de terse celebrado a actividade antes da súa publicación, os/as beneficiarios/as deberán presentar a documentación xustificativa que se indica a continuación:
a) Memoria final das actividades realizadas en que se dea conta, desagregadamente, dos gastos ocasionados pola estancia.
b) Informe do/a director/a do centro de destino da estadía sobre as actividades realizadas, con indicación expresa das datas de permanencia no centro,
traducido nalgunha das linguas oficiais da comunidade autónoma.
c) Declaración complementaria do conxunto das bolsas, tanto das concedidas como das pendentes de resolución.
En calquera momento, a Dirección Xeral de Ordenación e Calidade do Sistema Universitario de Galicia, poderá reclamar do centro receptor un informe sobre o labor realizado polo/a bolseiro/a.
As bolsas concedidas faranse efectivas mediante libramento único e directo aos/ás beneficiarios/as tras a completa xustificación do cumprimento da estadía e condicións establecidas na presente orde.
Artigo 12º.-Obrigas dos/as bolseiros/as e seguimento da bolsa.
Os/as beneficiarios/as das bolsas están obrigados/as a comunicarlle á Dirección Xeral de Ordenación e Calidade do Sistema Universitario de Galicia a data de incorporación ao centro e, unha vez incorporados/as, deberán encontrarse, en todo momento, en condicións de xustificar o seu labor diario no centro de destino. Non se admitirán cambios, interrupcións ou aprazamento da estadía nos centros de destino salvo circunstancias excepcionais que así o aconsellen, logo do informe favorable dos dous centros afectados e autorizado por esta dirección xeral.
Artigo 13º.-Publicación dos resultados obtidos e control.
Os resultados que, eventualmente, poidan obterse con ocasión do aproveitamento destas bolsas serán propiedade dos seus autores, que, no caso de facelos públicos, deberán facer constar a expresión: Co apoio da Dirección Xeral de Ordenación e Calidade do Sistema Universitario de Galicia, da Consellería de Educación e Ordenación Universitaria-Xunta de Galicia, e terán que remitirlle á Consellería de Educación e Ordenación Universitaria un exemplar da publicación en que se recolla.
Os/as beneficiarios/as teñen a obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control de destino das bolsas así como as demais que deriven dos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e da Lei 38/2003, do 17 de novembro, xeral de subvencións.
Disposicións adicionais
Primeira.-A presentación da solicitude da bolsa comportará a autorización á Consellería de Educa
ción e Ordenación Universitaria a facer públicos nos rexistros regulados no Decreto 132/2006, do 27 de xullo, os datos relevantes referidos ás axudas e subvencións recibidas así como ás sancións impostas. A reserva que o peticionario poida facer no senso de non autorizar a obtención de datos ou a publicidade dos datos nos rexistros, que en todo caso terá que se expresar, poderá dar lugar á exclusión do proceso de participación para obter a axuda ou subvención ou, noutro caso, á revogación do acto de outorgamento e, se procede, ao reintegro do importe concedido.
Segunda.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios e o importe das bolsas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Terceira.-O incumprimento total ou parcial de calquera das condicións establecidas na presente orde constituirá causa determinante de revogación da bolsa e do seu reintegro polo/a beneficiario/a, segundo o disposto no artigo 78.10 do Decreto lexislativo 1/1999, do 7 de outubro.
Cuarta.-Toda alteración das condicións tidas en conta para a concesión da subvención poderá dar lugar á modificación da resolución de concesión.
Quinta.-Esta convocatoria poderá ser impugnada mediante recurso potestativo de reposición ante a conselleira de Educación e Ordenación Universitaria no prazo dun mes a partir do día seguinte da publicación no DOG, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de conformidade co artigo 20 da Lei 29/1998, do 13 de xullo, reguladora da xurisdición contenciosa-administrativa.
Disposicións derradeiras
Primeira.-Autorízase o titular da dirección xeral de Ordenación e Calidade do Sistema Universitario de Galicia para ditar as disposicións necesarias para o desenvolvemento desta orde.
Segunda.-Esta orde entrará en vigor o día seguinte da súa publicación no Diario Oficial de Galicia.
Santiago de Compostela, 28 de febreiro de 2007.
Laura Sánchez Piñón
Conselleira de Educación e Ordenación
Universitaria